ഫണ്ട് വിനിയോഗത്തില് സുതാര്യതയില്ല മുസ്ലിം ലീഗില് സാമ്ബത്തിക ആരോപണവും കോഴിക്കോട്: മുസ്ലിംലീഗ് ഭാരവാഹി, നിയമസഭ പാര്ട്ടി യോഗത്തില് പാര്ട്ടി സാമ്ബത്തിക ഇടപാടുകള് സുതാര്യമല്ലെന്ന് വിമര്ശനം. ശനിയാഴ്ച രാവിലെ തുടങ്ങി രാത്രിവരെ നീണ്ട യോഗത്തിലാണ് സംഘടനയുടെ ചരിത്രത്തിലില്ലാത്തവിധം മുതിര്ന്ന നേതാക്കള്ക്കെതിരെ ആരോപണം ഉയര്ന്നത്.പാലാരിവട്ടം പാലത്തിെന്റ കാര്യത്തില് മുന് മന്ത്രി ഇബ്രാഹീം കുഞ്ഞിനെതിരെ ഉണ്ടായ ആരോപണം പാര്ട്ടിക്ക് വലിയ അവമതിപ്പുണ്ടാക്കിയെന്നും പാര്ട്ടി പത്രത്തിെന്റ മാനേജിങ് ഡയറക്ടറായ പാണക്കാട് ഹൈദരലി തങ്ങളെപ്പോലും എന്ഫോഴ്സ്മെന്റ് ഡയറക്ടറേറ്റിെന്റ അന്വേഷണഭീഷണിയില് നിര്ത്തിയെന്നും മുതിര്ന്ന നേതാവായ കെ.എസ്. ഹംസ തുറന്നടിച്ചു. ഒരുഘട്ടത്തില് ദേശീയ ജന. സെക്രട്ടറി പി.കെ. കുഞ്ഞാലിക്കുട്ടിയെ വ്യക്തിപരമായി ആക്രമിക്കുന്ന രീതിയിലും മുതിര്ന്ന ഭാരവാഹികളുടെ വിമര്ശനമുണ്ടായി. പാര്ട്ടിയില് ലോബിയിങ് പ്രവര്ത്തനം നടത്തുന്നതായ വിമര്ശനമുന്നയിച്ച് പാണക്കാട് സാദിഖലി ശിഹാബ് തങ്ങളെയും നേതാക്കള് പ്രതിക്കൂട്ടിലേറ്റി. പാര്ട്ടി പത്രമായ ചന്ദ്രികക്ക് കോഴിക്കോട്ട് അഞ്ച് ഏക്കര് വാങ്ങിയത് കുഞ്ഞാലിക്കുട്ടിയുടെ മകെന്റ കൂടി പേരിലാണെന്നായിരുന്നു ഒരു മുതിര്ന്ന നേതാവിെന്റ ആരോപണം. ഇതില് ഏതാണ് പത്രത്തിെന്റ പണം, ഏതാണ് മകെന്റ പണമെന്ന് പാര്ട്ടി പ്രവര്ത്തകര് സംശയിച്ചാല് അവരെ കുറ്റം പറയാനാകില്ലെന്നും നേതാവ് പറഞ്ഞു. വിഷയത്തില് വികാരാധീനനായി പ്രതികരിച്ച കുഞ്ഞാലിക്കുട്ടി അഞ്ച് ഏക്കര് ഒന്നിച്ച് വില്ക്കാന് വെച്ചപ്പോള് ചന്ദ്രികക്ക് മൊത്തം സ്ഥലം ആവശ്യമില്ലാത്തതിനാലാണ് മകന് കൂടി അതില് പങ്കാളിയായതെന്നും മൊത്തം സ്ഥലം പത്രത്തിന് ആവശ്യമാണെങ്കില് നല്കാന് തയാറാണെന്നും മറുപടി നല്കി. പാര്ട്ടി ഫണ്ട് ഒന്നോ രണ്ടോ പേര് മാത്രം കൈകാര്യം ചെയ്യുന്ന അവസ്ഥ മാറി സുതാര്യതയുണ്ടാകണമെന്നും ചിലര് ആവശ്യപ്പെട്ടു. എന്നാല്, പാര്ട്ടിയുടെ കണക്കുകള് കൗണ്സില് യോഗങ്ങളില് കൃത്യമായി അവതരിപ്പിക്കുന്നുണ്ടെന്ന് കുഞ്ഞാലിക്കുട്ടി മറുപടി നല്കി. മുതിര്ന്ന നേതാക്കളായ കെ.എസ്. ഹംസ, എം.സി. മായിന് ഹാജി, കെ.എം. ഷാജി, പി.എം. സാദിഖലി എന്നിവരാണ് കുഞ്ഞാലിക്കുട്ടി ഉള്പ്പെടെയുള്ളവര്ക്കെതിരെ ശക്തമായ വിമര്ശനമുന്നയിച്ചത്. കുഞ്ഞാലിക്കുട്ടി എന്തിന് ലോക്സഭയില് പോയി, എന്തിന് തിരിച്ചുവന്നു എന്നതിനെക്കുറിച്ച് വ്യക്തമായ വിശദീകരണം നല്കാന് കഴിയാത്ത അവസ്ഥയില് നിയമസഭ തെരഞ്ഞെടുപ്പ് അഭിമുഖീകരിക്കേണ്ടിവന്നത് പാര്ട്ടിയുടെ അന്തസ്സിനേറ്റ കളങ്കമായി. ചില സ്ഥാനാര്ഥികളുടേത് പേമെന്റ് സീറ്റുകളാണെന്ന ആരോപണവുമുണ്ടായി. സമുദായത്തെ ബാധിക്കുന്ന ഗുരുതര പ്രശ്നങ്ങളില് സി.പി.എമ്മുമായി അനുരഞ്ജനത്തിെന്റ പാത സ്വീകരിക്കുന്നതായും വിമര്ശനമുണ്ടായി. കോവിഡ് പ്രോട്ടോകോളില് മതാചാരങ്ങളും ചടങ്ങുകളും നിരോധിച്ചിട്ടും ശക്തമായ വിയോജിപ്പ് രേഖപ്പെടുത്താനും പ്രതിഷേധിക്കാനും ലീഗ് എം.എല്.എമാര്ക്കായില്ല. സംവരണ വിഷയത്തില് സര്ക്കാര് വിളിച്ച സര്വകക്ഷിയോഗത്തിലും അഴകൊഴമ്ബന് നയമാണ് കുഞ്ഞാലിക്കുട്ടി ഉള്പ്പെടെയുള്ളവര് സ്വീകരിച്ചതെന്നും കുറ്റപ്പെടുത്തലുണ്ടായി. വിമര്ശനങ്ങള് എല്ലാവരും കേട്ടിരുന്നതല്ലാതെ പ്രതിരോധിക്കാന് ആരുമുണ്ടായില്ല. അവസാനം, വിമര്ശകരെയും ഉള്പ്പെടുത്തിയുള്ള കമ്മിറ്റി രൂപവത്കരിക്കുകയും എല്ലാ വിഷയങ്ങളും പരിശോധിച്ച് റിപ്പോര്ട്ട് സമര്പ്പിക്കാന് ചുമതലപ്പെടുത്തുകയും ചെയ്താണ് യോഗം പിരിഞ്ഞത്. പ്രവര്ത്തകസമിതി ചേരുന്ന തീയതി പിന്നീട് നിശ്ചയിക്കും.